Volungė

Volungė (Oriolus oriolus) – volunginių (Oriolidae) šeimos paukštis, kuris lengvai atpažįstamas iš ryškios geltonos spalvos.

Išvaizda 

Patinas šviesiai geltonas, nugara ir sparnai žalsvo atspalvio. Juostelė nuo snapo iki akių ir plasnojamosios plunksnos juodos spalvos. Vidurinės vairuojamosios plunksnos taip pat juodos, likusios su geltonomis dėmėmis. Snapas raudonas, kojos pilkos. Patelės viršutinė pusė žalsva, antuodegis geltonas. Apatinė dalis pilkšva, juosvai dėmėta. Jaunikliai panašūs į patelę.

Elgesys 

Volungės garsas įvairus: lietingu oru „jek-jek-jek“, o dažniausiai girdimas garsus švilpimas „fliu-tiu-liu".

Gyvena lapuočių ir mišriuose miškuose. Lizdą suka gana aukštai (3-10 m aukštyje), šakos viršūnėje. Vidų iškloja plaukais, plunksnomis, lanksčiomis žolėmis. Kiaušinius deda birželio mėn. Dėtyje 3-5 šviesūs kiaušiniai su juosvomis ir rudomis dėmėmis. Peri 14-15 dienų. Lizde jaunikliai išbūna dvi savaites. Išveda vieną vadą. Minta vabzdžiais, lesa plaukuotus vikšrus.

Lietuvoje dažnoka, aptinkama nuo gegužės pradžios iki rugsėjo mėn. Slapstosi aukštesnių medžių vainike.

Volunginiai